ΓΡΑΠΤΗ ΕΡΩΤΗΣΗ E-1199/97 υποβολή: Ben Fayot (PSE) προς την Επιτροπή (3 Απριλίου 1997)

Θέμα: Η προσχώρηση στη συμφωνία - πλαίσιο, με τις συνδικαλιστικές και επαγγελματικές οργανώσεις

Ευσταθεί η πληροφορία ότι η Επιτροπή προτίθεται να επιτρέψει την προσχώρηση στην συμφωνία - πλαίσιο που διέπει τον κοινωνικό διάλογο με τις αντιπροσωπευτικές συνδικαλιστικές και επαγγελματικές οργανώσεις, μιας οργάνωσης η οποία διαθέτει έναν και μοναδικό εκλεγμένο αντιπρόσωπο στην Τοπική Επιτροπή Προσωπικού της Επιτροπής στο Λουξεμβούργο, ενώ δεν εκπροσωπείται καθόλου ούτε στην Κεντρική Επιτροπή, ούτε σε κανέναν άλλο τόπο διορισμού (ήτοι 1 επί 125);

Με την προσχώρηση στη συμφωνία - πλαίσιο η συμβαλλόμενη οργάνωση αποκτά πρόσβαση σε ορισμένα μέσα που θέτει στη διάθεσή της το όργανο, καθώς και στις τεχνικού και πολιτικού χαρακτήρα διαβουλεύσεις. Καθήν στιγμή αρχίζει η προετοιμασία του Προσχεδίου Προϋπολογισμού 1998, κρίνει η Επιτροπή ότι, στο πλαίσιο της δέσμευσης για ορθολογικοποίηση των διοικητικών δαπανών που ανέλαβε ενώπιον της αρμόδιας για τον προϋπολογισμό αρχής, θα ήταν φρόνιμο να διευρύνει, βάσει τόσο ανυπόστατων κριτηρίων, τον αριθμό των οργανώσεων για τις οποίες προορίζονται οι προβλεπόμενοι από τη συμφωνία - πλαίσιο πόροι, αυξάνοντας κατ' αυτόν τον τρόπο τις ανάγκες όσον αφορά τα έξοδα αποστολής και τη χρήση των υπηρεσιών του οργάνου, καθήν στιγμή απαιτούνται σημαντικές προσπάθειες από τις λειτουργικές υπηρεσίες;

Εξάλλου, δεν δεσμεύθηκε αντιθέτως η Επιτροπή έναντι των εκπροσώπων του προσωπικού της, να ενισχύσει την αξιοπιστία του κοινωνικού διαλόγου στους κόλπους της, θεσπίζοντας λόγου χάριν αντικειμενικά και αναμφισβήτητα κριτήρια κατόπιν διαπραγμάτευσης; Μπορεί να αναφέρει η Επιτροπή πότε προτίθεται να θέσει το θέμα επί τάπητος;

Απάντηση του κ. Liikanen εξ ονόματος της Επιτροπής (25 Απριλίου 1997)

Η οργάνωση Action & Dιfense-Luxembourg ζήτησε να προσχωρήσει στη συμφωνία-πλαίσιο. Η Επιτροπή θεωρούσε πάντα τη συμφωνία αυτή ως ανοικτή σε κάθε προσχώρηση.

Για την ικανοποίηση των κριτηρίων αντιπροσωπευτικότητας, το όργανο απαιτεί από την αιτούσα προσχώρηση οργάνωση να αντιπροσωπεύει ένα σημαντικό μέρος του προσωπικού ώστε να εξασφαλίζεται το γεγονός ότι είναι σε θέση να κάνει σεβαστές τις δεσμεύσεις που λαμβάνονται στο πλαίσιο της διαπραγμάτευσης. Ελλείψει καταστατικών ή συμβατικών κανόνων που να καθορίζουν ακριβέστερα το προαναφερόμενο κριτήριο, η Επιτροπή έκρινε από το 1986 ότι το κριτήριο αυτό πληρούται αν η αιτούσα οργάνωση διαθέτει μία έδρα στην επιτροπή προσωπικού. Η Επιτροπή είναι της γνώμης ότι το κριτήριο αντιπροσωπευτικότητας που εφαρμόζει είναι αντικειμενικό και διαφανές.

Από τις εκλογές του περασμένου έτους, η οργάνωση Action & Dιfense-Luxembourg εκπροσωπείται από ένα μόνιμο και ένα αναπληρωματικό εκλεγμένο μέλος στο τοπικό τμήμα της επιτροπής προσωπικού στο Λουξεμβούργο και, κατά συνέπεια, συγκεντρώνει τις σχετικές απαιτούμενες προϋποθέσεις.

Τα αποτελέσματα των εκλογών στην επιτροπή προσωπικού Λουξεμβούργου δείχνουν ότι η οργάνωση Action & Dιfense-Luxembourg μπόρεσε να λάβει το 15,1 % των ψήφων συνδυασμού (143 επί συνόλου 947) και το 10,7% των ψήφων προτίμησης (2 253 επί συνόλου 20 982).

Για νομικούς λόγους που απορρέουν από την υποχρέωση του οργάνου να φέρεται έναντι του συνόλου των συνδικαλιστικών και επαγγελματικών οργανώσεων (ΣΕΟ) τηρώντας την αρχή της ίσης μεταχείρισης χωρίς δικαιολογημένες διακρίσεις, η Επιτροπή οφείλει να αποδεχθεί την υπογραφή της συμφωνίας-πλαισίου από την οργάνωση Action & Dιfense-Luxembourg.

Η απλώς και μόνο προσχώρηση στη συμφωνία-πλαίσιο δεν παρέχει στην υπογράφουσα οργάνωση το δικαίωμα να απολαύει της χορήγησης ανθρώπινων και υλικών πόρων. Ουσιαστικά, η εν λόγω οργάνωση γίνεται δεκτή στις τεχνικές και πολιτικές διαπραγματεύσεις. Η αποδοχή της οργάνωσης Action & Dιfense-Luxembourg στην υπογραφή της συμφωνίας-πλαισίου δεν συνεπάγεται συμπληρωματικές ανάγκες σε έξοδα αποστολής για την εν λόγω οργάνωση.

Η Επιτροπή αποφάσισε να συστήσει ομάδα εργασίας αποτελούμενη από εκπροσώπους του οργάνου και των ΣΕΟ, με αποστολή την υποβολή προτάσεων για τον εκσυγχρονισμό του κοινωνικού διαλόγου.